ยกฟ้อง ‘สมหมาย’
ศาลฎีกาพิพากษายกฟ้อง นายสมหมาย ภาษี รมว.คลัง&nbsp; คดีไล่ออกอดีตผู้บริหารบริษัท ไทยเดินเรือทะเล
27 ก.พ. 2558

ศาลฎีกาพิพากษายกฟ้อง นายสมหมาย ภาษี รมว.คลัง  คดีไล่ออกอดีตผู้บริหารบริษัท ไทยเดินเรือทะเล 
การต่อสู้คดีที่ยาวนานมากว่า 10 ปี ในคดีที่นายทัศพงศ์ วิชชุประภา อดีตรองผู้อำนวยการ บริษัท ไทยเดินเรือทะเล เป็นโจทก์ยื่นฟ้องในความผิดตาม พ.ร.บ.ว่าด้วยความผิดของเจ้าพนักงานในองค์การหรือหน่วยงานของรัฐ พ.ศ. 2502 มาตรา 11
เรื่องนี้เกิดจากการที่นายทัศพงศ์ถูกร้องเรียนด้วยบัตรสนเท่ห์ว่ามีการทุจริตต่อหน้าที่ และได้มีการตั้งคณะกรรมการสอบสวนข้อเท็จจริง และคณะกรรมการฯ ดังกล่าวเสนอผลสอบสวนว่า นายทัศพงศ์ไม่มีความผิด เห็นควรยุติเรื่อง แต่คณะกรรมการบริษัท ไทยเดินเรือทะเล มีนายสมหมาย ภาษี รมว.คลัง อดีตรองปลัดกระทรวงการคลังและอดีตประธานสภากรรมการบริษัท ไทยเดินเรือทะเล และนายสมพร แก้วงาม นายนพพร เทพสิทธา นายจิระเสกข์ ตรีเมธสุนทร และนายเตชะ บุณยะชัย ไม่มีมติยกเลิกการสั่งพักงานของนายทัศพงศ์ ทำให้ได้รับความเสียหาย
นอกจากนี้ ได้สั่งพักงานซึ่งยังเป็นอำนาจของผู้อำนวยการบริษัท ไทยเดินเรือทะเล ซึ่งคณะกรรมการฯ พยายามเบี่ยงเบนข้อเท็จจริง จากการกล่าวหาด้วยบัตรสนเท่ห์ เป็นกล่าวหาโดยอดีตผู้อำนวยการบริษัท ไทยเดินเรือฯ เพิ่มเติมในรายงานการประชุมของสภากรรมการของบริษัท ในวันที่ 2 เม.ย. 2548 ที่ได้มีการรับรองรายงานการประชุมไปแล้ว อันเป็นการกระทำที่ไม่ชอบ
นายทัศพงศ์ ได้ยื่นฟ้องนายสมหมายเป็นจำเลยที่ 1 และกรรมการอื่นๆ เป็นจำเลยที่ 2-5 คดีนี้ ศาลชั้นต้นมีคำพิพากษาเมื่อปี 2550 ให้จำคุกจำเลยที่ 1-5 คนละ 2 ปี โดยไม่รอลงอาญา แต่เมื่อุทธรณ์ศาลอุทธรณ์ได้พิพากษาให้ยกฟ้องจำเลยทั้งหมด โจทก์จึงยื่นฎีกาขอให้ลงโทษจำเลย แต่ศาลฎีกาเห็นว่าการกระทำของจำเลยเป็นการปฏิบัติไปตามอำนาจหน้าที่ตามปกติ ฎีกาของโจทก์ฟังไม่ขึ้น จึงพิพากษายืนตามศาลอุทธรณ์ ให้ยกฟ้องจำเลยทั้งหมด